## Odluka Ustavnog suda Republike Hrvatske broj U-IV-117/1994. od 14. rujna

### NN 72/1994 (10.10.1994.), Odluka Ustavnog suda Republike Hrvatske broj U-IV-117/1994. od 14. rujna

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda i suci Zdravko Bartovčak, dr. Velimir Belajec, dr. Nikola Filipović,
Ante Jelavić, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac i Mladen Ćuvela, povodom zahtjeva INA - Industrija
nafte d.d. Zagreb, Rafinerija nafte u Sisku, za rješavanje sukoba o nadležnosti
između Općinskog komiteta za građevinarstvo, urbanizam, stambene i komunalne
poslove bivše općine Sisak i Općinskog suda u Sisku, na sjednici održanoj
dana 14. rujna 1994. godine, donio je ovu

## ODLUKA

1. Za odlučivanje o zahtjevu za predaju u posjed izvlaštenih nekretnina
INA - Industrija nafte d.d. Zagreb, Rafinerija nafte u Sisku protiv Rade
Nenadića iz Siska, Školska 4, nadležno je tijelo izvršne vlasti - županijski
ured Županije Sisačko-moslavačke.

2. Ova će se odluka objaviti u "Narodnim novinama".

#### Obrazloženje:

INA - Industrija nafte d.d. Zagreb, Rafinerija nafte u Sisku podnijela
je ovom Sudu zahtjev radi rješavanja sukoba nadležnosti nastalog između
Općinskog komiteta za građevinarstvo, urbanizam, stambene i komunalne poslove
bivše općine Sisak i Općinskog suda u Sisku povodom njenog prijedloga da
joj se predaju u posjed izvlaštene nekretnine.

Naime, rješenjima navedenog upravnog organa broj: UP/1-12-39-1981 od
6. ožujka 1981. godine i broj: UP/1-12-34-1981 od 21. svibnja 1981. godine
izvršena je potpuna eksproprijacija (izvlaštenje) katastarskih čestica
broj: 1374 i 1375 upisanih u z.k. ul.198 k.o. Sisak Novi u korist podnositeljice
zahtjeva. Ranijem vlasniku (izvlašteniku) isplaćena je naknada za izvlaštene
nekretnine temeljem sudske nagodbe broj: R1-332/81 od 12. siječnja 1982.
godine zaključene na Općinskom sudu u Sisku i rješenja istog suda broj:

R1-335/81 od 2. veljače 1982. godine.

Podnositeljica zahtjeva kao korisnik izvlaštenja je temeljem navedenog
stekla pravo na posjed izvlaštenih nekretnina.

Kako joj izvlaštenik onemogućava stupanje u posjed, zatražila je od
nadležnog upravnog organa da ju uvede u posjed.

Općinski komitet za građevinarstvo, urbanizam, stambene i komunalne
poslove bivše općine Sisak svojim zaključkom klasa: 944-05/90-01/09, urbroj:
2176-08-05-90/1 od 21. lipnja 1990. godine odbacio je taj zahtjev zbog
nenadležnosti smatrajući da je za to nadležan Općinski sud u Sisku.

Općinski sud u Sisku rješenjem broj: P-1692/93 od 19. siječnja 1994.
godine također se oglasio u istom predmetu nenadležnim jer da je nadležan
upravni organ.

Zbog odbijanja nadležnosti tijela izvršne i tijela sudbene vlasti u
istoj pravnoj stvari, podnositeljica zahtjeva nije mogla ostvariti svoje
stečeno pravo na posjed izvlaštenih nekretnina te je sukladno članku 32.
Ustavnog zakona o Ustavnom sudu Republike Hrvatske ("Narodne novine",
broj 13/91) zatražila da ovaj Sud riješi taj tzv. negativni sukob nadležnosti.

Sukob o nadležnosti izmedu navedenih tijela izvršne i sudbene vlasti
nastao je povodom prijedloga korisnika izvlaštenja da mu se temeljem upravnog
rješenja predaju u posjed izvlaštene nekretnine. Prema odredbama članka
272. Zakona o općem upravnom postupku ("Narodne novine", br 53/91),
izvršenje rješenja donijetog u upravnom postupku provodi se radi ostvarivanja
novčanih potraživanja ili nenovčanih obveza.

Ustavni sud je u provedenom postupku utvrdio da se u konkretnoj pravnoj
stvari radi o nenovčanoj obvezi. Prema odredbama Zakona o općem upravnom
postupku (članak 275. i 276.), izvršenje radi ispunjenja nenovčanih obveza
provodi se administrativnim putem, a provode ga organi uprave prema odredbama
toga Zakona.

Sukladno propisima o ustroju državne uprave, odnosno ustrojstvu i djelokrugu
tijela državne uprave, Ustavni sud je utvrdio da je u konkretnom slučaju
nadležno tijelo izvršne (upravne vlasti).

Do stupanja na snagu Zakona o sustavu državne uprave ("Narodne
novine", br 75/93), poslove državne uprave u bivšim općinama su temeljem
Zakona o upravi ("Narodne novine", br. 16/78, 50/78, 29/85, 41/90,
47/90 i 53A/91) obavljali općinski organi uprave osnivani za pojedina upravna
područja (komiteti, sekretarijati).

Zakonom o sustavu državne uprave, koji je stavio izvan snage Zakon o
upravi (Osim odredbi o radnom odnosu radnika u organima uprave), utvrđeno
je da poslove državne uprave obavljaju tijela državne uprave (članak 2.
i 3. Zakona). Na području županija to su županijski uredi, koji se ustrojavaju
uredbom Vlade Republike Hrvatske za određena upravna područja (članak 52.
Zakona).

Objava ove odluke temelji se na odredbi članka 20. st. 1. Ustavnog zakona
o Ustavnom sudu Republike Hrvatske ("Narodne novine", broj 13/91).

Broj : U-IV-117/1994.

Zagreb, 14. rujna 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Odluka, NN 72/1994-1266